|  |  |
| --- | --- |
| **ROKODELSKA PANOGA** | **Klesanje črk v kamen** |
| **POVZETEK** | |
| Klesanje črk v kamen je zvrst vizualne umetnosti, ki združuje veščino oblikovanja črk (kaligrafskih in tipografskih) ter njihovo izvedbo v kamen. Panoga je lahko podzvrst kamnoseštva (na primer izdelava napisov na nagrobnikih) ali pa je samostojna (umetniško oblikovanje napisov in uporaba na različnih napisnih ploščah, javnih spomenikih, kot označevanje učnih poti). | |
| **OPIS PANOGE** | |
| Klesanje črk v kamen je staro toliko kot sama pisava. Tudi v Evropi je ohranjeno zelo veliko število klesanih napisov vseh pisnih sistemov, ki jih v Evropi uporabljamo zadnjih 2000-3000 let. Ohranjene klesane črke so del spomenikov zelo različnih funkcij. Vzgib za izdelavo klesanega napisa je želja, da neko osebo (njene dosežke), toponim, dogodek , dejstvo ali pa misel trajno zapišemo v zgodovino, saj je kamen najbolj trajen nosilec pisave.  Izdelava napisa v kamen je v grobem sestavljena iz dveh korakov: oblikovanje napisa in klesanje. Kadar gre za pomembna obeležja, sta oba koraka vse od obdobja rimskih klesanih spomenikov naredili različni osebi. V času rimskega imperija je napis na kamen s ploskim čopičem najprej izpisal kaligraf, šele nato ga je izklesal kamnosek. Še dandanes črke na rimskih klesanih spomenikih veljajo za vrhunec estetike in skladnosti na področju oblikovanja črk.  V večini držav zahodne Evrope je poklic klesanja črk v kamen še danes ločen od kamnoseškega poklica. Glavna razlika je, da ima kamnosek znanje klesanja, ne pa tudi oblikovanja črk in napisov. To znanje je domena kaligrafov, tipografov in oblikovalcev. V tujini klesalec črk v prvi vrsti obvlada zgodovino kaligrafskih in tipografskih slogov ter pravila oblikovanja črk, črke pa izkleše sam.  Ko je oblikovanje napisa končano, konture na papirju izdelanega napisa klesalec s kopirnim papirjem prenese na kamen. Sledi klesanje, največkrat v apnenec ali granit, redkeje beton. Orodje je klasično kamnoseško: dleta in kladivo. Obstaja več načinov klesanja. Najbolj klasičen je utor v oblike črke v, ki zagotavlja dobro berljivost črke. Klesalec lahko črke tudi pozlati, da poudari pomembnost napisanega ali pa poveča berljivost, kadar je napis slabo osvetljen z naravno svetlobo (je obrnjen na sever ali je v notranjem prostoru).  Klesanje črk v kamen je v Sloveniji praviloma domena kamnoseških delavnic. Do sredine 20. stol. je bilo oblikovanje napisov na visoki ravni. Najpogosteje jih vidimo na nagrobnikih, zlasti na spominskih ali nagrobnikih premožnejših pokojnikov, pogosto tudi na spominskih ploščah. V prvi polovici 20. stol. je kakovost oblikovanja napisov začela padati, še zlasti ob koncu stoletja, ko so ročno oblikovane in klesane napise začele izpodrivati strojno gravirane ali pa kataloško izbrane bronaste črke ter digitalno izdelani napisi. Izgubila sta se raznovrstnost pisav in razumevanje oblikovalskih principov, kar še najbolj kaže monoton videz napisov na slovenskih pokopališčih. Praviloma izstopajo napisi, ki so jih oblikovali/načrtovali arhitekti ali oblikovalci, v 20. stol. zagotovo izstopa Jože Plečnik. Sistematično to področje v Sloveniji še ni evidentirano in ovrednoteno.  Najpogosteje v kamen klesane črke vidimo na nagrobnikih. Klesane črke lahko uporabimo tudi na javnih obeležjih, grobnicah, podstavkih spomenikov, napisnih ploščah. Občasno klesane črke kot označevalce vidimo pri učnih poteh v naravi ali kot vrtni okras na posodah, sončnih urah. Redkeje se v Sloveniji klesani napisi uporabljajo za označevanje imen trgov, ulic, hišnih števil ali imen poklicev na stavbah. Tudi uporaba klesanih črk v arhitekturi je redka.  Ogroženost: umetnost klesanje črk v kamen je v Sloveniji močno ogrožena, saj jo izvaja le ena oseba. Veliko je kamnosekov in klesalcev, ki napise klešejo zgolj na nagrobne spomenike, na katerih najpogosteje kopirajo slog že obstoječih črk. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Naročniki pri izdelavi napisov najpogosteje pridejo v stik s kamnosekom, ti pa napise največkrat oblikujejo sami. Kamnosek bi zato moral imeti vsaj osnovno znanje oblikovanja napisov ali pa bi moral biti dovolj ozaveščen, da bi presodil, kdaj je za napis potreben oblikovalec in kje ga poiskati. A formalno znanja oblikovanja in klesanja črk v kamen v Sloveniji ni mogoče pridobiti. Kamnoseki in oblikovalci lahko to znanje pridobijo samo na tečajih, ki pa jih v Sloveniji zgolj občasno izvaja le ena oseba, ki je poklicni klesalec črk. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Klesanje črk v kamen še ni vpisano v slovenski Register nesnovne kulturne dediščine. Panoga je ogrožena, saj jo na območju Slovenije izvaja le ena oseba. Veliko pa je klesalcev, ki so specializirani za klesanje napisov na nagrobnike. |
| **Vidik identitete in prepoznavnosti** | V Sloveniji ta obrt ni prepoznana oz. je vezana na izdelavo nagrobnih spomenikov. V zadnjih petnajstih letih je v Sloveniji nastalo nekaj izjemno uspešnih projektov: označevanje učnih poti in hišnih imen vseh hiš v vasi. Večjo prepoznavnost bo panoga dosegla s povezovanjem ustvarjalcev napisov (oblikovalci, arhitekti) in izvajalci (kamnoseki). |
| **Vidik družbenega in gospodarskega napredka** | Klesanje črk je tisočletja staro znanje, zaradi katerega imamo dostop do najstarejših zapisov človeštva. Na eni strani je globoko zakoreninjeno v tradicionalno obrt klesanja kamna, na drugi pa se prilagaja nenehno razvijajoči se panogi oblikovanja črk ter tipografskim trendom. |
| **Vidik učinkov na medgeneracijsko povezovanje in vseživljenjsko učenje** | Medgeneracijski prenos znanja je za ohranjanje te panoge ključen. Starejši kamnoseki niti ne pomislijo, da je črke treba oblikovati, mladi so to veščino pripeljali do neslutenih razsežnosti, ne poznajo pa niti materiala niti tehnik za njegovo obdelavo. Pomembno bi bilo omogočiti formalne možnosti pridobivanja tega znanja (vsaj fakultativno). |
| **Vidik učinkov na turizem** | Klesani napisi so trajni. Visoka raven grafičnega oblikovanja v Sloveniji je zaznamovala tudi javni prostor, kar izredno dobro zaznajo tudi tuji obiskovalci. Tudi sodobni klesani napisi veljajo za nekakšno klasiko, povezanost z znanjem, ki smo ga prejeli od antičnega Rima in renesanse; sporočajo stalnost, večnost, tradicijo. Združeni s sodobno tipografijo soustvarjajo nacionalno identiteto, zlasti podobo mest (javni napisi) in krajine (na primer označevanje učnih poti na Krasu, Mitski park v okolici Rodika, hišna imena v vasi Čiginj). |
| **Viri in literatura** |  |